Landboubedryf het kommer oor arbeidswetgewing | George Herald
Landboubedryf het kommer oor arbeidswetgewing
Thursday, 12 April 2012, 10:52
LANDBOU NUUS - “Dit is uiters frustrerend dat die Kabinet ingrypende wysigings aan Arbeidswetgewing goedgekeur het ten spyte van onvoltooide onderhandelings wat die afgelope jaar in Nedlac daaroor gevoer is.
"Terwyl Agri SA as deel van die sakegemeenskap in goedertrou aan die proses deelgeneem het om werkbare oplossings vir hoogs komplekse kwessies te vind, blyk dit uit die gepubliseerde konsepwetgewing dat hierdie insette vanweë politieke oorwegings bloot van die tafel gevee was”, sê Johannes Möller, President van Agri SA in reaksie op die Minister van Arbeid, Mildred Oliphant se aankondiging op 22 Maart 2012 dat wysigings op die Wet op Arbeidsverhoudinge en die Wet op Basiese Diensvoorwaardes deur Kabinet goedgekeur is.
Verskeie elemente van die konsep-wetsontwerp skep kommer en kan uiters negatief op die werkskeppingspotensiaal van die landbou inwerk, sê Möller. Dit sluit in dat:
Ten spyte van ‘n lae vlak van vakbondverteenwoordiging in ‘n bepaalde sektor soos landbou, die minister erkenning aan ‘n vakbond kan gee wat impliseer dat vakbonde makliker toegang tot plase sal kry en geregtig sal wees op aftrekorders vir lidmaatskapgelde.
Die minister ook verhogings sal kan vasstel, nie net ten opsigte van minimum vergoedingsvlakke nie, maar ook op werklike vergoedingsvlakke, selfs al is dit hoër as minimum lone.
Die minister ook metodes vir die vasstelling van die waarde van huurarbeiders se woon- en gebruiksreg vir doeleindes van die Huurarbeiderswet sal kan bepaal.
Ernstige beperkings geplaas kan word op die gebruik van meer buigsame arbeidsreëlings. Die minister sal naamlik die praktyke van sub-kontraktering, arbeidsmakelary en uitkontraktering kan verbied of reguleer.
Agri SA het binne BUSA en Nedlac die kort-, medium- en langtermyn implikasies van bepaalde voorstelle op die landboubedryf en werkskepping in die algemeen duidelik uitgewys, onder andere groter nakomingsverpligtinge wat op die werkgewers geplaas sal word. Daar is konsensus in die sakegemeenskap dat dit noodsaaklik is om ‘n objektiewe impak-analise van die voorgestelde wetgewing te doen.
Onbedoelde gevolge behoort uitgewys en ge-evalueer te word alvorens hierdie wetgewing deur die parlementêre proses gevoer word.
“Wat Agri SA aanbetref, sal die konsep-wetsontwerpe, indien dit deurgevoer word, die mikpunte wat die Nasionale Ontwikkelingsplan (Visie 2030) ten opsigte van werkskepping stel, ondermyn. Dié Plan het besondere verwagtinge oor die werkskeppingspotensiaal van die landbou, maar met die veronderstelling dat dit in ‘n vriendelike beleidsomgewing kan geskied. Die konsep-wetgewing dra ongelukkig geensins by om vertroue by landbouers vir groter indiensname te skep nie," het mnr Johannes Möller gesê.
Read more about: Landboubedryf het kommer oor arbeidswetgewing
Posted on: 10:52 Thu, 12 April 2012